SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-19-14/23

**2023. gada 7. martā plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti:**

**Raimonds Bergmanis**

**Jānis Skrastiņš**

**Jānis Dombrava**

**Ainars Latkovskis**

**Igors Rajevs**

**Aleksejs Rosļikovs**

**Atis Švinka**

**Andrejs Vilks**

**Edmunds Zivtiņš**

**uzaicinātās personas:**

*uzaicinātās personas par 1. darba kārtības jautājumu*

* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Ieslodzījuma vietu pārvaldes priekšnieks **Dmitrijs Kaļins**
* Finanšu ministrijas Budžeta departamenta Varas valdības dienestu un tautsaimniecības finansēšanas nodaļas vadītāja **Elīna Kobzeva**

*uzaicinātās personas par 2. darba kārtības jautājumu*

* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Valsts probācijas dienesta vadītājs **Imants Jurevičius**
* Finanšu ministrijas Budžeta departamenta Varas valdības dienestu un tautsaimniecības finansēšanas nodaļas vadītāja **Elīna Kobzeva**
* Latvijas Brīvo arodbiedrību savienības Probācijas darbinieku arodbiedrības priekšsēdētāja **Jolanta Eihentāle**

*uzaicinātās personas par 3. darba kārtības jautājumu*

* Korupcijas novēršanas un apkarošanas biroja priekšnieks **Jēkabs Straume**
* Korupcijas novēršanas un apkarošanas biroja Finanšu nodaļas priekšniece **Ingrīda Griņēviča**
* Finanšu ministrijas Budžeta departamenta Varas valdības dienestu un tautsaimniecības finansēšanas nodaļas vadītāja **Elīna Kobzeva**

**citas personas:**

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa.

**Sēdi vada:** komisijaspriekšsēdētājs R.Bergmanis

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Ieslodzījuma vietu pārvaldei plānotais finansējums 2023. gadam un vidēja termiņa budžeta ietvaram.**

**2. Valsts probācijas dienestam plānotais finansējums 2023. gadam un vidēja termiņa budžeta ietvaram.**

**3. Korupcijas novēršanas un apkarošanas birojam plānotais finansējums 2023. gadam un vidēja termiņa budžeta ietvaram.**

**4. Dažādi.**

**R.Bergmanis** atklāj sēdi un informē par izskatāmo darba kārtību un uzaicinātajām amatpersonām. **Aizsardzības, iekšlietu un korupcijas novēršanas komisija** katru gadu pirms valsts budžeta likumprojekta apspriešanas Saeimā uzklausa to jomu atbildīgos ministrus un institūciju vadītājus, pār kurām komisija veic parlamentāro uzraudzību.

**1. Ieslodzījuma vietu pārvaldei plānotais finansējums 2023. gadam un vidēja termiņa budžeta ietvaram.**

**R.Bergmanis** dod vārdu IeVP priekšniekam D.Kaļinam.

**D.Kaļins** demonstrē prezentāciju, kuras laikā informē, ka budžeta pieprasījums Ieslodzījuma vietu pārvaldei ir 2023. gadā ir 71 144 412 EUR savu pamatfunkciju īstenošanai (brīvības atņemšanas kā kriminālsoda izpildes nodrošināšanai; apcietinājuma kā drošības līdzekļa nodrošināšanai; īslaicīgas brīvības atņemšanas kā kriminālsoda izpildes nodrošināšanai).

Norāda, ka būtiskākais palielinājums 2022. gada budžetā (+4,7 M EUR) ir sakarā ar atlīdzības palielināšanu, bet viss kopā sastāda +13,0 M EUR:

+3,5 M EUR –- atlīdzības palielināšanai IeVP darbiniekiem, kas nodrošina valsts iekšējās drošības stiprināšanas pasākumu īstenošanu;

+6,0 M EUR – energoresursu un ieslodzīto ēdināšanas izdevumu pieauguma kompensēšanai;

+2,0 M EUR – vienreizējām investīcijām iekšējās drošības stiprināšanas pasākumu īstenošanai;

+1,0 M EUR – piemaksas par darbu svētku dienās izmaksai amatpersonām ar speciālajām dienesta pakāpēm;

+0,3 M EUR – E-lietas platformas koplietošanas risinājums;

+0,2 M EUR – ārstniecības personu, darbinieku un pedagogu atalgojuma palielinājuma uzturēšanai.

Tālāk informē, ka kopējais amata vietu skaits ir 2 463 (samazinājums par 16 amata vietām), amatpersonu ar speciālajām dienesta pakāpēm mainība: 10,15%.

Valstī ir 9 ieslodzījuma vietas, ieslodzīto skaits – 3,2 tūkstoši. Galvenā aktualitāte – 2022. gada novembrī tika parakstīts līgums par Liepājas cietuma būvniecību ar iepirkuma uzvarētāju, plānotais darbu pabeigšanas laiks ir 2025. gada septembris. Kopējais cietuma būvniecībai plānotais finansējums 2022.-2026. gadam ir 175,6 M EUR. Šobrīd tiek veiktas izmaiņas esošajā būvprojektā atbilstoši aktuālajai situācijai un ir uzsākta būvlaukuma sagatavošana.

Tāpat norāda, ka notiek aktīva iesaiste citu finanšu instrumentu aktivitātēs, tai skaitā Eiropas Sociālajos fondos (2,7 M EUR), EEZ un Norvēģijas finanšu instrumentā (1,0 M EUR).

**K.Ķipēna** papildina par Liepājas cietuma būvniecības nozīmīgumu, uzsverot, ka tā būs droša vide darbiniekiem, sabiedrībai un pašiem ieslodzītajiem. Novecojušās ieslodzījuma vietās nav iespējams attīstīt resocializāciju.

Informē, ka raksta jaunu Kriminālsodu izpildes likumu; ir jāturpina krimināltiesiskās reformas.

Skaidro, ka mūsu valstī cietums ir publiskā, valsts atbildība (citādi būtu pretruna ar Valsts pārvaldes iekārtas likumu). Cietumā privātie komersanti nodrošina tikai ļoti nelielu daļu, piemēram, var nodarbināt ieslodzītos, nodrošināt ēdināšanas pakalpojumus.Cietums nevar būt privāta struktūra, jo cietuma ikdienas darbā ir jāpieņem administratīvie akti – lēmumi, kas skar cilvēktiesības, un šādi lēmumi ir valsts pārziņā.

Tāpat informē, ka cietumā izšķir vairāku veidu nodarbināšanu: 1) ražošanas daļa (atdota komersantiem); 2) saimnieciskā apkalpe; 3) notiesātajiem ir pienākums līdz 4 stundām dienā piedalīties uzkopšanas darbos.

**R.Bergmanis** pateicas par sniegto informāciju. Aicina deputātus atbalstīt IeVP budžetu 2023. gadam un vidēja termiņa budžeta ietvaram.

**2. Valsts probācijas dienestam plānotais finansējums 2023. gadam un vidēja termiņa budžeta ietvaram.**

**R.Bergmanis** dod vārdu VPD priekšniekam I.Jurevičiusam.

**I.Jurevičius** arī demonstrē prezentāciju, kuras laikā informē, ka Valsts probācijas dienesta budžets nākamajā gadā ir kopumā 12 296 527 M EUR savu funkciju īstenošanai (izvērtēšanas ziņojumu sniegšanai; probācijas programmu izstrādei un īstenošanai; izlīguma organizēšanai un vadīšanai; kriminālsoda “sabiedriskais darbs” izpildei; uzraudzības īstenošanai; ARPL sabiedriskais darbs” izpildei; ARPL “probācijas novērošana” izpildei).

Darbinieku skaits ir 422, budžeta struktūra pamatā sastāv no atlīdzības fonda, no minētajiem līdzekļiem 9 887 474 M EUR ir darbinieku atlīdzībai; 2 283 688 M EUR ir precēm un pakalpojumiem; 3 794 M EUR ir starptautiskajai sadarbībai.

Uzskaita pasākumus, kas ietekmē budžeta palielinājumu (1 106 024 M EUR) – valsts pārvaldes kapacitātes stiprināšanai, nodrošinot stratēģiski svarīgo amata grupu atlīdzību (162 217 EUR); E-lietas platformas koplietošanas risinājuma uzturēšanai (216 959 EUR); daļējai izdevumu kompensēšanai energoresursu izmaksu pieaugumam (37 619); izdevumu pārdalei, lai nodrošinātu jauna audzinoša rakstura piespiedu līdzekļa – probācijas novērošana – īstenošanu (623 047); iekšējai līdzekļu pārdalei saistībā ar elektroniskās uzraudzības darbības nodrošināšanu.

Turpinājumā informē par plānoto veicamā papildu darba apjomu bez finansējuma: “dzērājšoferi” – janvārī: 53 klienti, līdz gada noslēgumam paredzami 800-1000 jaunu klientu; “pamatsods – probācijas uzraudzība” – 2022. gadā: 66 klienti, šī pamatsoda ieviešanas ietekme uz dienesta darba apjomu šobrīd nav skaidra un ir atkarīga arī no citām izstrādē esošām likumdošanas iniciatīvām).

**K.Ķipēna** papildina par elektroniskās uzraudzības sistēmu – tās ieviešana bija par pamatu, lai likvidētu vidējo soda iziešanas režīma pakāpi cietumos.

Akcentē problēmu attiecībā par dzērājšoferiem, uzsverot, ka pastāv pamatotas bažas par soda “sabiedriskais darbs” lietderību – sabiedriskais darbs pēc savas būtības nepieļauj darbu ar uzvedības korekciju, šis sods nelabo personu ar atkarības problēmām (būtu jāstrādā ar personas atkarības problēmām, domāšanu, garīgās veselības jautājumiem).

**R.Bergmanis** pateicas par sniegto informāciju. Aicina deputātus atbalstīt VPD budžetu 2023. gadam un vidēja termiņa budžeta ietvaram.

**3. Korupcijas novēršanas un apkarošanas birojam plānotais finansējums 2023. gadam un vidēja termiņa budžeta ietvaram.**

**R.Bergmanis** dod vārdu KNAB priekšniekam J.Straumem.

**J.Straume** iesāk prezentāciju, informē, ka KNAB budžets nākamajā gadā kopā sastāda 16 156 194 M EUR. Tālāk iezīmē KNAB prioritāros pasākumus 2023. gadā:

1) mazināt korupcijas riskus publisko iepirkumu un ES finansēto projektu īstenošanas gaitā, īpaši:

a) jomās, kurās īsteno finansiāli apjomīgākos projektus;

b) valsts un pašvaldību īstenotajos projektos un izsludinātajos iepirkumos;

c) Rail Baltica projekta ietvaros;

2) pilnveidot praksi valsts amatpersonu iespējamas korupcijas rezultātā iegūtu līdzekļu atzīšanai par noziedzīgi iegūtiem un to konfiscēšanu valsts labā;

3) nodrošināt efektīvu nacionālo pretkorupcijas politiku;

4) veicināt neiecietību pret korupciju publiskajā un privātajā sektorā;

5) īstenot digitālo transformāciju.

**I.Griņēviča** komentē, ka budžeta rāmis 2023. gadā ir ar pozitīvu pieaugumu (2 167 963 M EUR). Lielākais pienesums ir atlīdzības segmentā, tad subsīdiju daļā, tad jau stipri mazāk preču un pakalpojumu grozā, bet kapitālajos izdevumos – neliels samazinājums.

Turpinājumā informē par KNAB iniciētajiem 9 prioritārajiem pasākumiem 2023., 2024., 2025. gadā :

1. KNAB ēkas Citadeles ielā 1, Rīgā nomas maksas palielinājums.

2. KNAB analītisko spēju stiprināšana, iegādājoties Maltego Enterprise un pievienojumprogrammas.

3. KNAB analītisko spēju stiprināšana, iegādājoties Tableau lietojumprogrammu.

4. KNAB informācijas aizsardzība.

5. Interaktīvas pretkorupcijas spēles izstrāde un integrēšana 10.-12. klašu mācību saturā.

6. KNAB vienotas informācijas sistēmas papildfunkcionalitātes nodrošināšana.

7. Mobilo iekārtu analīzes veikšanas tehniskais nodrošinājums un lietošanas tiesības.

8. Vienvirziena datu plūsmas nodrošināšanas tehniskā ierīce un programmatūras lietošanas tiesības.

9. Valsts pārvaldes kapacitātes stiprināšana, nodrošinot stratēģiski svarīgo amata grupu atlīdzību.

Uzsver, ka KNAB savā darbībā mēģina piesaistīt naudu no ārējiem avotiem.

Tālāk norāda, ka notiek aktīva KNAB iesaiste dažādos projektos - Eiropas Ekonomikas zonas finanšu instrumenta 2014.-2021. gada perioda programmas “Starptautiskā policijas sadarbība un noziedzības apkarošana” ietvaros 2020. gadā uzsākts projekts “Atbalsts trauksmes celšanas sistēmas izveidei Latvijā” (projekta kopējās attiecināmās izmaksas ir 650 000; projekta termiņš pagarināts līdz 2023. gada decembrim); Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" (kopējās izmaksas 485 000 EUR); Eiropas Krāpšanas apkarošanas programmas līdzfinansētie projekti: 1) "Advancētas digitālās kriminālistiskas aparatūras iepirkums "(ADFH) – kopējās izmaksas 251 017 EUR; 2) "Analītiskās kapacitātes stiprināšana" (ANCAP) – kopējās izmaksas 1 318 900 EUR; 3) "Specializētā aprīkojuma iegāde operatīvās darbības veikšanai (SURV) – kopējās izmaksas 540 507 EUR; Eiropas Savienības finansēto institūciju stiprināšanas programmu mērķsadarbības (Twinning) projekts "Godprātības veicināšana un korupcijas novēršana publiskajā sektorā Armēnijā" (AM 19 ENI JH 01 21) (kopējās izmaksas 208 457 48 EUR; projekta ilgums 24 mēneši).

**R.Bergmanis** pateicas KNAB pārstāvjiem par sniegto informāciju. Aicina deputātus atbalstīt KNAB budžetu 2023. gadam un vidēja termiņa budžeta ietvaram.

**R.Bergmanis** pateicas personām par dalību un slēdz sēdi.

Sēde pabeigta plkst.12.20.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa